b'\n_START_ARTICLE_\nSean MacDermott\n_START_SECTION_\nLiv og virke\n_START_PARAGRAPH_\nHan fikk sin utdannelse hos Christian Brothers. I 1908 flyttet han til Dublin, og hadde da allerede v\xc3\xa6rt involvert i den republikanske bevegelsen gjennom Sinn F\xc3\xa9in, Irish Republican Brotherhood (IRB) og Conradh na Gaeilge. Han kom inn i IRBs \xc3\xb8verste r\xc3\xa5d og ble organisasjonens sekret\xc3\xa6r. Sammen med IRBs \xc3\xb8konomiansvarlige, Tom Clarke, styrte han i en  periode organisasjonen, selv om det nominelt fantes en leder over dem. _NEWLINE_I 1910 ble han ansvarlig for den radikale avisen Irish Freedom, som han grunnla sammen med Bulmer Hobson og Denis McCullough. Kort tid senere ble han rammet av polio, og m\xc3\xa5tte begynne \xc3\xa5 g\xc3\xa5 med stokk. _NEWLINE_MacDermott ble i 1913 et av de f\xc3\xb8rste medlemmene av Irish Volunteers, og var sterkt involvert i arbeidet med \xc3\xa5 f\xc3\xa5 Volunteers under IRBs kontroll. I mai 1915 ble han arrestert i Tuam i Galway under Defence of the Realm Act fordi han holdt en tale der han oppfordret til ikke \xc3\xa5 la seg verve til British Army. Han ble l\xc3\xb8slatt i september, og kom da inn i IRBs milit\xc3\xa6rkomit\xc3\xa9, som planla p\xc3\xa5skeoppr\xc3\xb8ret. Sammen med Clarke var MacDermott helt sentral i planleggingen. _NEWLINE_P\xc3\xa5 grunn av sin funksjonshemning tok MacDermott i liten grad del i kampene under oppr\xc3\xb8ret, men han var hele tiden ved hovedkvarteret i General Post Office. Etter overgivelsen klarte han nesten \xc3\xa5 unng\xc3\xa5 \xc3\xa5 bli gjenkjent gjennom \xc3\xa5 blande seg med en stor gruppe fanger, men han ble tilslutt p\xc3\xa5grepet. Det ser ut til at han da allerede var d\xc3\xb8mt til d\xc3\xb8den in absentia som en av de som hadde signert p\xc3\xa5skeproklamasjonen. Henrettelsen ble utf\xc3\xb8rt ved skyting den 12. mai 1916. Den britiske offiseren som hadde gjenkjent ham ble senere skutt ned og drept i Cork p\xc3\xa5 ordre fra Michael Collins under den irske uavhengighetskrig. _NEWLINE_Se\xc3\xa1n MacDermott Street i Dublin er oppkalt etter ham. Det samme gjelder MacDiarmada stasjon i Sligo og P\xc3\xa1irc Se\xc3\xa1n Mac Diarmada, GAAs stadion i Carrick-on-Shannon.'